钦定古今图书集成/理学汇编/学行典/第256卷 > 《世德堂序》明·李贤
## 钦定古今图书集成/理学汇编/学行典/第256卷 > 《世德堂序》明·李贤

义惠刘侯，世居凤阳。昔太祖微时，以乡曲之旧，尝助
其不给。已而复与善地葬考妣。及得天下之后，念侯
之恩，侯已亡矣，特赠为义惠侯，赐侯夫妻诰命，具道
其事，复官其子以报之。盖刘氏世德，自侯始。侯之子
英为祠祭署丞，孙镛继之，曾孙谨复继为奉祀，京复
继为祀丞，率皆淳雅端谨，乐善循理，而世德不替焉。
今虽继为祀丞，乃以“世德”名堂，可谓有其实矣。虽然，
侯之济人，其诸异乎人之济人者与？人之济人，所济
者不过寻常之流耳，尚获显报于身于子孙。若侯之
所济者，非常之人。当时赖侯之济，不至窘迫，一旦出
而治世，天下之民咸被其泽。君子推本，未有不大侯
之功德者，故曰：侯之济人，其诸异乎人之济人也。然
则侯有功德于国家如此，所以庆流后裔，一门五世，
咸修其德，簪组相承，媲美于时，岂偶然哉？吾知刘氏
之泽未艾也。《诗》云：“子子孙孙，勿替引之。”其刘氏之谓
欤！